બારડોલી માંડવી રોડ પર આવેલ કડોદ ગામ એ બારડોલી તાલુકાનું મહત્વનુ ગામ હોવા ઉપરાંત માંડવી અને બારડોલીની વચ્ચે કડી સમાન ગામ છે. બારડોલી તાલુકામાં કડોદ ગામને રાજકારણનો ગઢ માનવામાં આવે છે. અને આજ ગામે તાલુકા પંચાયત થી લઈ જિલ્લા પંચાયત ઉપરાંત વિધાન સભા સુધી પહોંચેલા નેતાઓ સુરત જિલ્લાને આપ્યા છે. આવા ખમતીધર નેતાઓનું ગામ હોવા છતાં અહીં સુવિધાના નામે મીંડું જોવા મળી રહ્યું છે. છેલ્લા ઘણા સમયથી ગામમાં બસ સ્ટેન્ડનો અભાવ છે. ગત વર્ષો દરમ્યાન કડોદમાંથી પસાર થતાં મુખ્ય રસ્તાને પહોળો કરવામાં આવતા રોડ પર આવેલ બસ સ્ટેન્ડનું માર્ગ અને મકાન વિભાગ દ્વારા ડિમોલિશન કરવામાં આવ્યું હતું. ગામમાં બસ સ્ટેન્ડ નહીં રહેતા મુસાફરોને રોડ પર ઊભા રહેવાની ફરજ પડી રહી છે. સવારે અને સાંજે નોકરિયાત વર્ગ તેમજ વિદ્યાર્થીઓ બસમાં અપડાઉન કરતાં હોય તેમની ભીડ વધુ રહેતી હોય છે. પરંતુ બસ સ્ટેન્ડના અભાવે તમામે ખુલ્લામાં જ ઊભા રહેવું પડે છે. જેને કારણે ટાઢ, તડકો અને વરસાદ ત્રણેય ઋતુમાં હાલાકી વેઠવાનો વારો આવે છે. હાલ ચોમાસુ ચાલી રહ્યું હોય મુસાફરોને વરસાદથી બચવા માટે દોડાદોડી કરવી પડે છે. જેના કારણે અકસ્માત થવાની સંભાવના સેવાઇ રહી છે. દરમ્યાન કડોદના ભીંડી બજાર ખાતે સ્થાનિક તંત્ર દ્વારા લોકભાગીદારીથી બસ સ્ટેન્ડ બનાવવાની કામગીરી શરૂ કરવામાં આવી હતી. પરંતુ આ બસ સ્ટેન્ડ ગામમાં ચાલતા રાજકીય અખાડાનો ભોગ બનતા તેની કામગીરી અટકી પડી હતી. જેને કારણે વર્ષો વિતવા છતાં બસ સ્ટેન્ડની કામગીરી હજુ પૂર્ણ થઈ શકી નથી. જેનો ભોગ માત્રને માત્ર ગરીબ આદિવાસી પ્રજા બની રહી છે.